Ջոն Ագար

Ջոն Ջորջ Ագար կրտսեր (; ), Բ-կարգի ֆիլմերում նկարահանվող ամերիկացի դերասան։ Հանրաճանաչ է դարձել՝ մասնակցելով այնպիսի ֆիլմերի, ինչպիսիք են «Իվոձիմայի զինվորները», «Ֆորտ Ապաչի», «Նա հագել էր դեղին ժապավեն» և «Տարանտուլ»։ 

Դերասանուհի Շիրլի Թեմպլի առաջին ամուսինը։

Կենսագրություն 
Ջոն Ագարը ծնվել է Չիկագոյում, միս փաթեթավորող Ջոն Ագար ավագի և իր կնոջ Լիլիայի ընտանիքում։ Նախնական կրթությունն ստացել է Տրինիտիում գտնվող Տրինիտի Պաուլինգ նախապատրաստական դպրոցում, որից հետո հաճախել է Չիկագոյում տղաների Գարվարդյան դպրոց և Իլինոյսում Լեյկ Ֆորեստի ակադեմիա։ 1942 թվականին Ջոն Ագար ավագի մահից հետո ընտանիքը Չիկագոյից տեղափոխվեց Լոս Անջելես։ Երկրորդ համաշխարհային պատերազմի ժամանակ ծառայել է ԱՄՆ-ի բանակի ռազմաօդային ուժերում (), Կալիֆոռնիայի Ռիվերսայդում գտնվող Մարչ Ֆիլդ ռազմական բազայում։ 1946 թվականին արժանացել է սերժանտի կոչման։

Կինոկարիերա 
1945 թվականին Ագարը պրոդյուսեր Դևիդ Սելզնիկի հետ հինգ տարվա պայմանագիր կնքեց, որի մեջ մտնում էին նաև դերասանական վարպետության դասեր։ Պայմանագրի համաձայն Ջոնը պետք է ստանար շաբաթական 150 դոլար աշխատավարձ։

Դերասանի առաջին աշխատանքներն էին «Ֆորտ Ապաչի»-ն և «Արկածները Բալտիմորում», որոնցում մասնակցել է նաև Ագարի կինը՝ Շիրլի Թեմփլը։ Հետագայում դերասանը նկարահանվել է ավելի հաջողակ ֆիլմերում՝ «Նա հագել էր դեղին ժապավեն» և «Իվոձիմայի զինվորները»։

Դերասանի կարիերայում կտրուկ անկում նկատվեց այն ժամանակ, երբ նա 1950 թվականին բաժանվեց Թեմփլից։ Դրանից հետո սկսեց նկարահանվել միայն քիչ եկամուտ բերող գիտաֆանտաստիկ, վեստերն և սարսափ ֆիլմերի ժանրերում։ Վերջին տարիներին ակտիվորեն աշխատել է հեռուստատեսությունում։

Անձնական կյանք 
Շիրլի Թեմփլի հետ Ագարը ծանոթացել է 1944 թվականին Դևիդ Սելզնիկի կազմակերպած երեկույթի ժամանակ, իսկ հաջորդ տարում նրանք ամուսնացել են։ Առաջնեկը Լինդա Սյուզան Ագարն էր։ Բայց ամուսնությունը կայուն չէր, և 1949 թվականին Թեմփլը ապահարզան պահանջեց։

Դերասանի երկրորդ կինը մոդել Լորետա Բարնեթ Կոմբսն (1922-2000) էր։ Նրանց ամուսնությունից ծնվեց երկու որդի։

Մահ 
Ջոն Ագարը մահացավ 2002 թվականի ապրիլի 7-ին թոքերի էմֆիզեմայի հետ կապված բարդությունների արդյունքում։ Թաղված է Ռիվերսայդի ազգային գերեզմանատանը ()՝ կնոջ կողքին։

Ծանոթագրություններ

Արտաքին հղումներ 
 Պաշտոնական կայք

Ամերիկացի տղամարդ կինոդերասաններ
Ամերիկացի դերասաններ
Ամերիկացի հեռուստատեսային դերասաններ
Դերասաններ այբբենական կարգով
20-րդ դարի ամերիկացի դերասաններ